**Likumprojekta „Grozījumi Aizturēto personu turēšanas kārtības likumā”**

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums |  Likumprojekts “Grozījumi Aizturēto personu turēšanas kārtības likumā” (turpmāk – likumprojekts) izstrādāts pamatojoties uz Eiropas Parlamenta un Padomes 2013. gada 22. oktobra direktīvu 2013/48/ES par tiesībām uz advokāta palīdzību kriminālprocesā un Eiropas apcietināšanas ordera procesā, par tiesībām uz to, ka pēc brīvības atņemšanas informē trešo personu, un par tiesībām, kamēr atņemta brīvība, sazināties ar trešām personām un konsulārajām iestādēm (turpmāk – direktīva) un Norvēģijas finanšu instrumenta programmas “Latvijas korekcijas dienestu un Valsts policijas īslaicīgās aizturēšanas vietu reforma” projekta “Valsts policijas īslaicīgās aizturēšanas vietu standartu uzlabošana, t.sk., aktivitātes infrastruktūras uzlabošanai; līdzšinējās prakses administratīvajai aizturēšanai samazināšana/likvidēšana; prakses maiņa, atgriežot apcietinājumā esošos ieslodzītos turpmākai izmeklēšanai; atbilstošu apmācību nodrošināšana darbiniekiem, kas strādā īslaicīgās aizturēšanas vietās” Nr.LV08/3 ietvaros (turpmāk – Projekts Nr.LV08/3). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Aizturēto personu turēšanas kārtības likuma (turpmāk – likums) 1.panta pirmā daļa noteic saskaņā ar Kriminālprocesa likumu aizturēto personu turēšanas kārtību speciāli aprīkotās policijas telpās – īslaicīgās aizturēšanas vietā. Likuma 1.panta otrā daļa paredz to, ka, ievērojot šajā likumā noteikto kārtību un citos likumos noteiktos ierobežojumus, īslaicīgās aizturēšanas vietā, ja nepieciešams, var ievietot administratīvi aizturētās un arestētās personas, kā arī apcietinātās un notiesātās personas – procesuālo darbību veikšanai. Šobrīd likumā nav noteikts, ka īslaicīgās aizturēšanas vietā var ievietot meklēšanā esošās apcietinātās un ar brīvības atņemšanu tai skaitā ar īslaicīgu brīvības atņemšanu notiesātās personas pēc to aizturēšanas uz laiku, kas nepieciešams to pārvietošanai attiecīgi- uz izmeklēšanas cietumu vai brīvības atņemšanas iestādi.  Saskaņā ar Kriminālprocesa likuma 274.panta trešo daļu, kurā ir regulēta apcietinājuma piemērošanas kārtība, gadījumos, ja ierosinājuma iesniedzējs var pierādīt, ka attiecīgā persona izvairās vai slēpjas no izmeklēšanas, kriminālvajāšanas, vai ja persona ir aizturēta vai apcietināta ārvalstī, jautājumu var izlemt tās prombūtnē. Savukārt Kriminālprocesa likuma 274.panta ceturtās daļas 5.punktā ir noteikts, ka izmeklēšanas tiesnesis slēgtā tiesas sēdē cita starpā var pieņemt lēmumu piemērot apcietinājumu un noteikt personas meklēšanu. Pamatojoties uz Kriminālprocesa likuma 276.pantu pēc iztiesāšanas uzsākšanas apcietinājumu pēc savas iniciatīvas vai pēc prokurora ierosinājuma piemēro tiesa, kas izskata lietu, ievērojot Kriminālprocesa likuma [272.](http://likumi.lv/doc.php?id=107820#p272) — [275.panta](http://likumi.lv/doc.php?id=107820#p275) noteikumus. Kriminālprocesa likuma 634.panta, kurā ir regulēta spriedumu un lēmumu izpildes kārtība, septītajā un astotajā daļā ir noteikts, ka, ja notiesātais slēpjas un nav zināma viņa atrašanās vieta, tās tiesas tiesnesis, kas kontrolē sprieduma vai lēmuma pilnīgu izpildi, vai tiesa, kas lemj par soda aizstāšanu ar brīvības atņemšanu, pieņem lēmumu par notiesātā meklēšanu. Lēmumu par notiesātā meklēšanu nodod izpildei operatīvās darbības subjektam atbilstoši tā kompetencei. Ja meklēšanās esošās apcietinātās un notiesātās personas tiek aizturētas, līdz to pārvešanai uz izmeklēšanas cietumu vai brīvības atņemšanas iestādi, tās tiek ievietotas īslaicīgās aizturēšanas vietā. Tādējādi likumā nepieciešams noteikt, ka īslaicīgās aizturēšanas vietā var ievietot arī minētās kategorijas personas. Likumā nepieciešams noteikt saprātīgu maksimālo laika periodu, kādā meklēšanā esošo apcietināto un ar brīvības atņemšanu notiesāto personu pēc tās aizturēšanas var turēt īslaicīgās aizturēšanas vietā un kas nepieciešams apcietinātā pārvietošanai uz izmeklēšanas cietumu un ar brīvības atņemšanu notiesātā pārvietošanai uz brīvības atņemšanas iestādi. Minēto personu transportēšana no īslaicīgās aizturēšanas vietas uz izmeklēšanas cietumu un brīvības atņemšanas iestādi notiek saskaņā ar starppilsētu konvojēšanas maršruta grafiku, ko ir apstiprinājis Valsts policijas priekšnieks, un, kas ir saskaņots ar Ieslodzījuma vietu pārvaldi. Ievērojot minēto, maksimālais laika periods, kādā meklēšanā esošo apcietināto un ar brīvības atņemšanu notiesāto pēc tā aizturēšanas var turēt īslaicīgās aizturēšanas vietā un kas nepieciešams apcietinātā pārvietošanai uz izmeklēšanas cietumu un ar brīvības atņemšanu notiesātā – uz brīvības atņemšanas iestādi, ir jānosaka septiņas darba dienas. Atbildīgajām amatpersonām ir jāveic visi nepieciešamie pasākumi, lai maksimāli saīsinātu laika periodu, uz kuru minētās personas tiek ievietotas īslaicīgās aizturēšanas vietā.  Likumprojekts paredz papildināt likuma 1.panta otro daļu ar otro teikumu, kas noteic, ka meklēšanā esošās apcietinātās un ar brīvības atņemšanu notiesātās personas pēc to aizturēšanas var ievietot īslaicīgās aizturēšanas vietā uz laiku, kas nepieciešams to pārvietošanai uz izmeklēšanas cietumu vai brīvības atņemšanas iestādi, bet ne ilgāku par septiņām darba dienām. Vienlaicīgi ar šo likumprojektu tiek virzīs likumprojekts “Grozījums Apcietinājumā turēšanas kārtības likumā”, lai noteiktu to, ka meklēšanā esošo apcietināto pēc tā aizturēšanas var ievietot īslaicīgās aizturēšanas vietā uz laiku, kas nepieciešams tā pārvietošanai uz izmeklēšanas cietumu, bet ne ilgāku par septiņām darba dienām, un, līdz ar to, tur apcietinātajiem nodrošināmi īslaicīgās aizturēšanas vietas sadzīves apstākļi un uz viņiem attiecināmi īslaicīgās aizturēšanas vietas iekšējās kārtības noteikumi, jo pašreiz Apcietinājumā turēšanas kārtības likuma 4.panta trešajā daļā minētie nosacījumi ir attiecināmi uz apcietinātajiem, kas ievietoti īslaicīgās aizturēšanas vietā uz laiku, kas nepieciešams procesuālo darbību veikšanai un tiesas procesiem. Minētie grozījumi ir būtiski, jo izmeklēšanas cietuma iekšējās kārtības noteikumi un apcietinātās personas tiesības atšķiras no īslaicīgās aizturēšanas vietas iekšējās kārtības noteikumiem un tajos ievietoto personu tiesību apjoma.  Lai novērstu iespējamās notiesāto personu sūdzības par normatīvajiem aktiem neatbilstošiem sadzīves apstākļiem un iekšējās kārtības noteikumiem laikā, kad tie, līdz pārvešanai uz brīvības atņemšanas iestādi, ievietoti īslaicīgās aizturēšanas vietā, līdzīga norma jāparedz arī Latvijas Sodu izpildes kodeksā (turpmāk – Kodekss). Kodeksa 41.pants noteic režīma pamatnoteikumus brīvības atņemšanas iestādēs, cita starpā paredzot, ka notiesātajam tiek nodrošināti dažādi režīma apstākļi atkarībā no notiesātā izdarītā noziedzīgā nodarījuma rakstura, viņa personības un uzvedības. Kodeksa 42.pants noteic, ka brīvības atņemšanas iestādēs nosaka stingri reglamentētu iekšējo kārtību, ko regulē Ministru kabineta 2006.gada 30.maija noteikumi Nr.423 “Brīvības atņemšanas iestādes iekšējās kārtības noteikumi” (turpmāk – Noteikumi). Noteikumos paredzētie iekšējās kārtības noteikumi un notiesāto personu tiesības atšķiras no īslaicīgās aizturēšanas vietas iekšējās kārtības noteikumiem un tajās ievietoto personu tiesību apjoma. Līdz ar to vienlaicīgi ar šo likumprojektu tiek virzīs likumprojekts “Grozījums Latvijas Sodu izpildes kodeksā”, lai noteiktu to, ka meklēšanā esošo ar brīvības atņemšanu notiesāto pēc tā aizturēšanas var ievietot īslaicīgās aizturēšanas vietā uz laiku, kas nepieciešams tā pārvietošanai uz brīvības atņemšanas iestādi, bet ne ilgāku par septiņām darba dienām, un, ka tur notiesātajam nodrošināmi īslaicīgās aizturēšanas vietas sadzīves apstākļi un uz viņu attiecināmi īslaicīgās aizturēšanas vietas iekšējās kārtības noteikumi. Ņemot vērā ģeogrāfisku atrašanos tranzīta ceļu krustpunktā, Latvijas Republikas valsts robežas drošību ietekmē procesi, kuri norit gan tālu no valsts robežām, gan valsts robežu tuvumā. Nozīmīgākie ārējie faktori, kas ietekmēja robežu drošību 2014. gadā, bija iekšējie konflikti, pilsoņu kari, masu nemieri Tuvajos Austrumos, Ziemeļāfrikā, Sahāras reģiona valstīs, kas radīja ievērojamu nelegālās imigrācijas spiedienu uz visas Eiropas Savienības ārējās robežas.Par nelikumīgu ārējās sauszemes robežas šķērsošanu 2014.gadā tika aizturēti 139 trešo valstu piederīgie, ar viltotiem ceļošanas dokumentiem – 30 trešo valstu piederīgie. Daļa no ārzemniekiem ieceļošanai izmantoja tā sauktos “legālos ieceļošanas veidus” – pārtvēruma pieprasīšanas procedūra (373), vīzas pieprasīšanu, sniedzot nepatiesas ziņas par ieceļošanas mērķi (139 vīzas tika atceltas). 33 personas tika aizturētas par nelikumīgu pārvietošanos Šengenas zonā (nelikumīgi šķērsota ārējā robeža citās valstīs). Kopumā Valsts robežsardze 2014.gadā identificēja ap 700 ārzemnieku, kuri nelikumīgi uzturas valstī (2013.gadā – ap 600), kas liecina par kopēju nelegālās imigrācijas spiediena pieaugumu. Ņemot vērā pieaugošu par nelikumīgu robežas šķērsošanu aizturēto personu skaitu, ievērojami palielinājās arī piespiedu kārtā izraidīto trešo valstu piederīgo skaits. Valsts robežsardzes piespiedu kārtā izraidīto ārzemnieku skaits salīdzinājumā ar 2013.gadu pieauga vairāk kā trīs reizes. Galvenās piespiedu kārtā izraidīto personu valstspiederības bija Vjetnama, Krievijas Federācija, Irāka, Baltkrievija. Aizturēto ārzemnieku, kurš pārkāpa ieceļošanas, uzturēšanās un tranzīta nosacījumus Latvijas Republikā, pamatojoties uz Imigrācijas likuma 59.panta pirmo daļu, ievieto speciāli iekārtotās telpās vai izmitināšanas centrā, šķirti no kriminālprocesuālā kārtībā aizturētām vai apcietinātām personām.  No 2011.gada 23.maija Latvijas Republikā ir viens izmitināšanas centrs, kur ilglaicīgi (ilgāk par 10 dienām) tiek izmitināti Imigrācijas likuma kārtībā aizturētie ārzemnieki - Valsts robežsardzes Daugavpils pārvaldes Aizturēto ārzemnieku izmitināšanas centrs „Daugavpils” (turpmāk – izmitināšanas centrs „Daugavpils”). Ņemot vērā pieaugošo saskaņā ar Imigrācijas likumu aizturēto ārzemnieku skaitu, nereti veidojas situācijas, kad pastāv nepieciešamība aizturēto ārzemnieku īslaicīgi ievietot Valsts policijas īslaicīgās aizturēšanas vietā. Savukārt, likums neparedz iespēju ievietot īslaicīgās aizturēšanas vietā ārzemnieku, kurš aizturēts saskaņā ar Imigrācijas likumu. Likumprojekts paredz papildināt likuma 1.panta otro daļu ar trešo teikumu, kas noteic, Imigrācijas likuma kārtībā aizturētos ārzemniekus, izņemot mazāk aizsargātās personas, var īslaicīgi ievietot īslaicīgās aizturēšanas vietā īpašos gadījumos.  Ārzemnieku izmitinās īslaicīgās aizturēšanas vietā, ja pastāv bēgšanas iespējamība, viņš rada draudus valsts drošībai vai sabiedriskajai kārtībai un drošībai un nav iespējams viņu izmitināt Valsts robežsardzes struktūrvienībā straujas aizturēto izraidāmo ārzemnieku skaita palielināšanās dēļ. Atšķirībā no Kriminālprocesa likuma 263.panta, kad personas aizturēšana bez izmeklēšanas tiesneša lēmuma ir pieļaujama tikai līdz 48 stundām, saskaņā ar Imigrācijas likuma 54.panta pirmo daļu Valsts robežsardzei ir tiesības aizturēt ārzemnieku līdz 10 diennaktīm. Gadījumā, ja piespiedu izraidīšanas procedūru neizdevās realizēt 10 dienu laikā, lēmumu par aizturēšanu ilgāk par 10 diennaktīm pieņem rajona (pilsētas) tiesas tiesnesis. Saskaņā ar Imigrācijas likuma 55.panta otro daļu, Valsts robežsardzei astotajā dienā jānogādā ārzemnieku pie tiesneša lēmuma par turpmāku aizturēšanu pieņemšanai. Saskaņā ar Imigrācijas likumu Valsts robežsardzei ir tiesības aizturēt ārzemnieku, kurš ir sasniedzis 14 gadu vecumu, kā arī to, ka kopā ar aizturēto ārzemnieku var izmitināt viņa nepilngadīgo bērnu. Ievērojot to, ka viņu izmitināšana īslaicīgās aizturēšanas vietās būtu uzskatāma par nesamērīgu, Likumprojekts paredz, ka īslaicīgās aizturēšanas vietās neievietos mazāk aizsargātas personas, proti, nepilngadīgu ārzemnieku, invalīdu, ārzemnieku vecumā, kuru sasniedzot Latvijas Republikā piešķir vecuma pensiju, grūtnieci, nepilnu ģimeni (tikai tēvs vai māte) ar nepilngadīgiem bērniem un personas, kas ir cietušas no smagas psiholoģiskas, fiziskas vai seksuālas vardarbības.  Vienlaikus, Likumprojekts noteic, ka ārzemniekus, kuri aizturēti Imigrācijas likumā noteiktajā kārtībā, izmitina atsevišķi no Kriminālprocesa likuma kārtībā aizturētajām, apcietinātajām un notiesātajām personām. Saistībā ar likumprojektā noteikto, tiek izstrādāts likumprojekts “Grozījumi Imigrācijas likumā”, paredzot, ka aizturētos ārzemniekus var ievietot Valsts policijas īslaicīgās aizturēšanas vietās un, ka tur tiem nodrošināmi īslaicīgās aizturēšanas vietas sadzīves apstākļi un uz viņiem attiecināmi īslaicīgās aizturēšanas vietas iekšējās kārtības noteikumi. Atbildīgajām amatpersonām ir jāveic visi nepieciešamie pasākumi, lai maksimāli saīsinātu laika periodu, uz kuru ārzemnieki, kuri aizturēti Imigrācijas likumā noteiktajā kārtībā, tiek ievietoti īslaicīgās aizturēšanas vietā.  Likuma 2.panta pirmā daļa paredz, ka īslaicīgās aizturēšanas vieta ir Valsts policijā vai Drošības policijā izveidotas speciāli aprīkotas telpas, kurās šajā likumā noteiktajā kārtībā tiek ievietotas un turētas aizturētās personas. Likuma 2.panta otrā daļa noteic, kādas telpas iekārto īslaicīgās aizturēšanas vietā, tās 5.punktā paredzot, ka īslaicīgās aizturēšanas vietā iekārto iežogotu laukumu aizturēto pastaigām svaigā gaisā. Taču pašreizējais tiesiskais regulējums nav pietiekams, jo minētajā normā nav noteikta iežogotā pastaigu laukuma minimālā platība, kā tas ir noteikts attiecībā uz kameru minimālo platību.  [Latvijas Republikas Satversmes](http://likumi.lv/ta/id/57980-latvijas-republikas-satversme) [95. pants](http://likumi.lv/ta/id/57980-latvijas-republikas-satversme#p95) paredz necilvēcīgas izturēšanās aizliegumu. Šīs normas saturs ir noskaidrojams kopsakarā ar starptautiskajiem līgumiem, kuri ir saistoši Latvijas Republikai, - Starptautiskā pakta par pilsoniskajām un politiskajām tiesībām 7. pantu, Eiropas Cilvēka tiesību un pamatbrīvību aizsardzības konvencijas 3. pantu un Eiropas Padomes Konvenciju par spīdzināšanas un necilvēcīgas vai pazemojošas rīcības vai soda novēršanu un tās papildprotokoliem Nr. 1 un Nr. 2. Minētie tiesību akti paredz necilvēcīgas izturēšanās absolūtu aizliegumu, un nekādi izņēmumi no tā nav pieļaujami. Šobrīd likuma 7.panta septītā daļa nosaka, ka, ja aizturētais īslaicīgās aizturēšanas vietā atrodas ilgāk par 24 stundām, viņam ir tiesības uz vismaz 30 minūtes ilgu pastaigu svaigā gaisā. Kaut arī aizturēto personu atrašanās pastaigu laukumā ir īslaicīga, cilvēcīgu apstākļu nodrošināšanai, nepieciešami atbilstošas platības pastaigu laukumi. Pastaigu laukumu platībai jābūt pietiekami lielai, lai aizturētais varētu brīvi kustēties un veikt fiziskus vingrinājumus.Arī Eiropas Cietumu noteikumu (Eiropas Padomes Ministru komitejas Ieteikums Rec(2006)2 dalībvalstīm par Eiropas cietumu noteikumiem) (turpmāk- Eiropas Cietumu noteikumi) 5.punktā regulētais pamatprincips nosaka, ka dzīve ieslodzījuma vietās ir pēc iespējas pietuvināta pozitīvajiem aspektiem, kas raksturīgi ārpus cietuma. Šajā noteikumā īpaši uzsvērti ieslodzījuma apstākļu normalizācijas pozitīvie aspekti. Dzīve ieslodzījuma vietā, protams, nekad nevar būt tāda pati kā dzīve brīvā sabiedrībā. Tomēr ir jāveic aktīvi pasākumi, lai apstākļus ieslodzījuma vietās pēc iespējas tuvinātu normāliem dzīves apstākļiem ārpus cietuma un lai šī normalizēšana nenovestu pie necilvēcīgiem ieslodzījuma apstākļiem. Eiropas cietumu noteikumu 27.1.un 27.3.punkti noteic ieslodzīto personu tiesības uz atpūtu svaigā gaisā un fiziskām aktivitātēm. Tāpat saskaņā ar Eiropas cietuma noteikumu 18.1.punktu apstākļi ieslodzītajiem paredzētajās telpās ir tādi, kas neaizskar cilvēka cieņu un cik vien iespējams, nav pretrunā ar ieslodzīto tiesībām uz privāto dzīvi, kā arī atbilst veselības un higiēnas prasībām, jo klimatiskajiem apstākļiem, un, jo īpaši platībai, gaisa kubatūrai, apgaismojumam, apkurei un ventilācijai šajās telpās tiek pievērsts pietiekami daudz uzmanības. Cita starpā Eiropas Cietumu noteikumu 18.3.punkts nosaka, ka saistībā ar minētajiem jautājumiem attiecīgās valsts tiesību aktos nosaka īpašu prasību minimumu. Taču, ņemot vērā to, ka aizturēto personu atrašānās īslaicīgās aizturēšana vietā ir relatīvi īsa, nevarētu prasīt, lai fiziskie apstākļi īslaicīgās aizturēšanas vietās būtu līdzvērtīgi apstākļiem citās brīvības atņemšanas vietās, kur personas uzturas ilgāku laiku. Eiropas Cietumu noteikumi tika pieņemti, lai Eiropas Padomes dalībvalstis savos likumos un praksē vadītos no tajos ietvertajiem principiem. Satversmes tiesa ir atzinusi, ka, lai gan šo noteikumu statuss nav juridiski saistošs, tomēr tajos ietvertais regulējums atzīstams par avotu ar izteikti rekomendējošu, bet vienlaikus arī pietiekami autoritatīvu raksturu, kas valstij iesaka konkrētas problēmas risināšanā izvēlēties optimālo rīcības modeli. *(sk. Satversmes tiesas 2001.gada 19.decembra sprieduma lietā Nr.2001-05-03 secinājumu daļas 6.punktu, 2005.gada 14.septembra sprieduma lietā Nr.2005-02-0106 16.punktu un 2006.gada 6.jūnija sprieduma lietā Nr.2005-25-01 22.punktu.).* Līdz ar to, lai nepieļautu aizturēto atrašanos necilvēcīgos un pazemojošos apstākļos pastaigu laikā, kā arī, lai nepieļautu citus nepamatotus cilvēktiesību pārkāpumus, nepieciešams likumā paredzēt iežogotā pastaigu laukuma minimālo platību. Minimālā platība būtu jānosaka atbilstoši likuma 7.panta trešās daļas 5.punktā noteiktajai vislielākās-piecvietīgās kameras minimālajai platībai, un tā nedrīkst būt mazāka par 15 kvadrātmetriem. Šobrīd Valsts policijas īslaicīgās aizturēšanas vietu pastaigu laukumu vidējā platība ir 18,7 kvadrātmetri (mazākā pastaigu laukuma platība ir 15 kvadrātmetri, lielākā pastaigu laukuma platība- 270 kvadrātmetri). Ņemot vērā minēto, esošie īslaicīgās aizturēšanas vietu pastaigu laukumi nebūs jāpārbūvē, lai pielāgotu tos likumprojektā paredzētajai minimālajai platībai. Likumprojekts paredz likuma 2.panta otrās daļas 5.punktā noteikt, ka īslaicīgās aizturēšanas vietā iekārto iežogotu laukumu ne mazāk kā 15 kvadrātmetru platībā, aizturēto pastaigām svaigā gaisā. Biometrijas datu apstrādes sistēmas likuma 5.panta 11.punktā noteikts, ka biometrijas datu apstrādes sistēmā iekļauj biometrijas datus, kurus cita starpā iegūst izmeklēšanas darbību rezultātā no aizturētām, aizdomās turētām, apsūdzētām un notiesātām personām. Saskaņā ar Biometrijas datu apstrādes sistēmas likuma 10.panta pirmās daļas 1.punktu biometrijas datu iekļaušanu un aktualizāciju biometrijas datu apstrādes sistēmā nodrošina Valsts policija. Likuma “Par policiju” 12.panta pirmās daļas 14. punktā ir noteikts, ka policijas darbiniekam, pildot viņam uzliktos pienākumus atbilstoši dienesta kompetencei, ir tiesības reģistrēt, iegūt pirkstu nospiedumus, citus personu identifikācijai nepieciešamos datus un skaņu ierakstus, fotografēt un filmēt aizturētas, aizdomās turētas, apsūdzētas, notiesātas un administratīvi arestētas personas, kā arī personas, kuras izdarījušas citus likumpārkāpumus, ja tās apzināti pretojas personības noskaidrošanai. Ministru kabinets 2014.gada 6.maijā izdeva noteikumus Nr.234 “Biometrijas datu apstrādes sistēmas noteikumi”, kas cita starpā nosaka kārtību un apjomu, kādā Biometrijas datu apstrādes sistēmas likuma 10. panta pirmajā daļā minētās iestādes iekļauj datus biometrijas datu apstrādes sistēmā un aktualizē tos, kā arī minēto darbību veikšanas nosacījumus. Likuma 3.panta astotā daļa noteic, ka pirms ievietošanas kamerā policijas amatpersona veic aizturētā un tā sevišķo pazīmju fotografēšanu un sagatavo kriminālistisko raksturojumu, savukārt 3.panta devītā daļa noteic, ka ziņas par aizturētajiem, aizturēto un to sevišķo pazīmju fotoattēlus, kā arī aizturēto kriminālistiskos raksturojumus policijas amatpersona reģistrē Integrētajā iekšlietu informācijas sistēmā. Iegūstamos fotoattēlus un tiem izvirzītās obligātās tehniskās prasības, kā arī Integrētajā iekšlietu informācijas sistēmā iekļaujamo ziņu apjomu, iekļaušanas un dzēšanas kārtību, glabāšanas termiņus un institūcijas, kurām piešķirama piekļuve minētajā informācijas sistēmā iekļautajām ziņām, nosaka Ministru kabineta 2012. gada 2.oktobra noteikumi Nr.673 “Personu kriminālistiskā raksturojuma un fotoattēlu reģistra noteikumi”, kas cita starpā paredz Valsts policijai pēc aizturēto personu ievietošanas īslaicīgās aizturēšanas vietā sagatavot aizturētā kriminālistisko raksturojumu un veikt aizturētā un tā sevišķo pazīmju fotografēšanu un 36 stundu laikā minētās ziņas iekļaut Integrētās iekšlietu informācijas sistēmas apakšsistēmā Personu kriminālistiskais raksturojums un fotoattēlu reģistrs. Lai realizētu augstākminētajos normatīvajos aktos noteiktās tiesības un izpildītu pienākumus, tostarp, lai nodrošinātu iegūstamajiem fotoattēliem izvirzīto obligāto tehnisko prasību ievērošanu un sevišķo pazīmju, kas nav redzamā vietā apraksta veikšanu, īslaicīgās aizturēšanas vietā nepieciešams paredzēt telpu biometrijas datu iegūšanai un iekļaušanai biometrijas datu apstrādes sistēmā, kā arī aizturētā un tā sevišķo pazīmju fotografēšanai un kriminālistiskā raksturojuma sagatavošani. Likumprojekts paredz papildināt likuma 2.panta otro daļu ar jaunu 10.punktu, kas noteic, ka īslaicīgās aizturēšanas vietā iekārto telpu biometrijas datu iegūšanai un iekļaušanai biometrijas datu apstrādes sistēmā, kā arī aizturētā un tā sevišķo pazīmju fotografēšanai un kriminālistiskā raksturojuma sagatavošani. Aizturēto personu turēšanas kārtības likuma 5.panta trešās daļas 8.punkts paredz, ka aizturētajam aizliegts smēķēt neatļautās vietās. Likuma “Par tabakas izstrādājumu realizācijas, reklāmas un lietošanas ierobežošanu” 11.panta pirmās daļas 2.punkts paredz to, ka aizliegts smēķēt ieslodzījuma vietu telpās un šo iestāžu lietošanā esošajās teritorijās, izņemot telpas vai vietas, kas speciāli ierādītas smēķēšanai. Lai gan minētajā normā nav ietverta tieša norāde par smēķēšanas aizliegumu Valsts policijas īslaicīgās aizturēšanas vietās, tomēr šis aizliegums būtu tulkojams paplašināti un attiecināms arī uz īslaicīgās aizturēšanas vietām. Tādējādi var uzskatīt, ka valstij ir pienākums nodrošināt, lai nesmēķējošam aizturētajam nav jāuzturas, piemēram, kamerā, kurā citi aizturētie smēķē. Turklāt aizturētajai personai ir tiesisks pamats prasīt, lai vide, kurā tā uzturas, ir brīva no tabakas dūmiem *(sk. Augstākās tiesas Senāta Administratīvo lietu departamenta 2012.gada 22.jūnija spriedums lietā Nr.A42696509).* Aizturēto personu turēšanas kārtības likums neparedz telpas vai vietas iekārtošanu, kas ir speciāli ierādīta aizturēto smēķēšanai. Valsts policijas īslaicīgās aizturēšanas vietās šādas telpas vai vietas, kas speciāli ierādītas smēķēšanai nav iekārtotas.  Lai nodrošinātu normatīvajos aktos noteiktās cilvēka tiesības uz tīru un labvēlīgu, ar tabakas un augu smēķēšanas produktu dūmiem, kā arī elektronisko smēķēšanas ierīču tvaikiem nepiesārņotu vidi, jānosaka aizliegums smēķēt īslaicīgās aizturēšanas vietās. Likumprojekts paredz likuma 5.panta trešās daļas 8.punktā noteikt aizturētajam aizliegumu smēķēt.  Likuma “Par policiju” 3.pantā ir noteikts, ka Policijas uzdevumi ir garantēt personu un sabiedrības drošību; novērst noziedzīgus nodarījumus un citus likumpārkāpumus; atklāt noziedzīgus nodarījumus, meklēt personas, kas izdarījušas noziedzīgus nodarījumus; likumā paredzētajā kārtībā sniegt palīdzību iestādēm, privātpersonām un personu apvienībām to tiesību aizsardzībā un ar likumu noteikto pienākumu realizācijā; savas kompetences ietvaros izpildīt administratīvos sodus un kriminālsodus. Likuma “Par policiju” 10.panta pirmās daļas 8.punkts noteic, ka saskaņā ar policijas uzdevumiem policijas darbinieka pamatpienākumi atbilstoši dienesta kompetencei ir apsargāt, konvojēt un uzturēt aizturētās un apcietinātās personas, savas kompetences ietvaros izpildīt kriminālsodus un administratīvos sodus, kā arī konvojēt un apsargāt ar brīvības atņemšanu notiesātās personas izmeklēšanas darbību veikšanai, sakarā ar lietas izskatīšanu tiesā un starp ieslodzījuma vietām. Savukārt likuma 5.panta pirmās daļas 1.punkts noteic, ka īslaicīgās aizturēšanas vietā tiek nodrošināta īslaicīgās aizturēšanas vietā esošo personu pastāvīga uzraudzība, novērošana un apsardzība. Likumā pašreiz nav reglamentēts, ka īslaicīgās aizturēšanas vietā veic videonovērošanu. Likuma 4.panta trešajā, ceturtajā un piektajā daļā ir sniegts risku novērtējums, uz kuru pamata ir noteikti aizturētā izvietošanas nosacījumi kamerā, proti, šī panta trešā daļa nosaka, ka nepilngadīgos aizturētos un pilngadīgos aizturētos izvieto atsevišķi; ceturtā daļa nosaka, ka aizturētos izvieto atsevišķi no apcietinātajiem un notiesātajiem; piektā daļa nosaka, ka administratīvi aizturētos un arestētos izvieto atsevišķi no aizturētajiem, apcietinātajiem un notiesātajiem, kas tādējādi mazina jebkāda iespējamā apdraudējuma risku. Taču šādu kritēriju noteikšana pilnībā neizslēdz iekšējās kārtības noteikumu pārkāpšanas, citu likumpārkāpumu un pašnāvības izdarīšanas iespējamību.  2013.gadā Latvijas īslaicīgās aizturēšanas vietās kopumā notikuši 62 ārkārtas gadījumi, no tiem-1 pašnāvības gadījums, 21 pašnāvības mēģinājums, 25 gadījumos tika veikta īpašuma bojāšana, 15 gadījumos tika konstatēta aizliegtu vielu glabāšana, bet 2014.gada 9 mēnešos notikuši 22 ārkārtas gadījumi, no tiem-1 pašnāvības gadījums, 6 pašnāvības mēģinājumi, 15 gadījumos tika veikta īpašuma bojāšana. Ievērojot minēto pārkāpumu atšķirīgos veidus un raksturu, kā arī ņemot vērā to, ka saskaņā ar likuma 1.pantu īslaicīgās aizturēšanas vietā ievieto dažādu kategoriju personas, kuras, savukārt ir aizturētas, arestētas, apcietinātas un notiesātas par dažādiem administratīvajiem pārkāpumiem un dažāda smaguma pakāpēs noziedzīgiem nodarījumiem, pastāv varbūtība, ka jebkura no likuma 1.pantā noteiktajām personām, kas ievietota īslaicīgās aizturēšanas vietā, var pārkāpt īslaicīgās aizturēšanas vietas iekšējo kārtību, izdarīt citus likumpārkāpumus, kā arī veikt pašnāvību. Pastāv arī citi vērā ņemami kritēriji īslaicīgās aizturēšanas vietas iekšējās kārtības noteikumu pārkāpšanai, citu likumpārkāpumu un pašnāvības izdarīšanai, kā, piemēram, aizturētās personas psiholoģiskais stāvoklis, it īpaši gadījumos, kad persona ir aizturēta un ievietota īslaicīgās aizturēšanas vietā uzreiz pēc attiecīgā pārkāpuma konstatēšanas. Saskaņā ar Latvijas Administratīvo pārkāpumu kodeksa 317.pantu lēmumu par administratīvo arestu izpilda divu gadu laikā no lēmuma par administratīvo arestu nodošanas izpildei, tādējādi ir pamats uzskatīt, ka personai, kas izpilda lēmumu par administratīvo arestu labprātīgi, ir bijis laiks psiholoģiski sagatavoties attiecīgā soda izciešanai, līdz ar to riski ir samērā zemi attiecībā uz īslaicīgās aizturēšanas vietas iekšējās kārtības noteikumu pārkāpšanu, citu likumpārkāpumu un pašnāvības izdarīšanu. Tomēr ņemams vērā ir likuma 4.panta piektajā daļā ietvertais noteikums, proti, ka administratīvi aizturētos, kas, kā jau iepriekš minēts, var atrasties paaugstinātā uzbudinātā psiholoģiskā stāvoklī un arestētos var ievietot vienā īslaicīgās aizturēšanas vietas kamerā.  Cita starpā jānorāda, ka ar Ministru kabineta 2013.gada 4.februāra rīkojumu Nr.38 “Par Administratīvo sodu sistēmas attīstības koncepciju” (turpmāk – rīkojums) Ministru kabinetā ir atbalstīta Administratīvo sodu sistēmas attīstības koncepcija, kas paredz administratīvā aresta izslēgšanu no administratīvo sodu sistēmas. Pamatojoties uz rīkojuma 6.punktu ir izstrādāts un 2014.gada 22.aprīlī Ministru kabinetā izskatīts likumprojekts “Administratīvo pārkāpumu procesa likums” (prot.Nr.24, 27.paragrāfs, TA - 3589), kas vairāk neparedz administratīvā soda veidu – administratīvais arests. Ņemot vērā iepriekš norādītos iespējamos riskus un ārkārtas gadījumu skaitlisko raksturojumu, secināms, ka likuma 5.panta pirmās daļas 1.punktā noteiktos pienākumus nodrošināt īslaicīgās aizturēšanas vietā esošo personu pastāvīgu uzraudzību, novērošanu un apsardzību nav iespējams, veicot to ar policijas darbinieku fizisku kontroli. Policijas darbinieku fiziska kontrole nevar nodrošināt personu drošību efektīvāk kā pastāvīga videonovērošana. Līdz ar to, videonovērošanas veikšana īslaicīgās aizturēšanas vietā ir vienīgais efektīvais līdzeklis, kas pilnīgi nodrošinātu īslaicīgās aizturēšanas vietās esošo personu drošību, maksimālu viņu uzvedības uzraudzību un iekšējās kārtības nodrošināšanu. Turklāt kā jau tika minēts, videonovērošanas mērķis ir ne tikai aizsargāt kārtības nodrošināšanas intereses īslaicīgās aizturēšanas vietā, bet arī pašu īslaicīgās aizturēšanas vietā ievietoto personu tiesības. Papildus pozitīvs aspekts ir arī tas, ka videonovērošana ir efektīvs līdzeklis īslaicīgās aizturēšanas vietā ievietoto personu atturēšanai no iekšējās kārtības noteikumu neievērošanas un veicina to tiesisku uzvedību. Līdz ar to secināms, ka videonovērošana pilda arī preventīvu funkciju. Turklāt īslaicīgās aizturēšanas vietā turētās personas videonovērošanai ir pakļautas relatīvi īsu laika posmu. Eiropas Cietumu noteikumu 49. punkts noteic, ka labu kārtību ieslodzījuma vietās saglabā, ievērojot aizsardzības, drošības un disciplīnas prasības un vienlaikus nodrošinot ieslodzītajiem tādus sadzīves apstākļus, kas neaizskar cilvēka cieņu. Savukārt saskaņā ar Eiropas Cietumu noteikumu 51.1. punktu katram ieslodzītajam piemēro minimālos drošības pasākumus, kas nepieciešami, lai to ieslodzījums būtu drošs un saskaņā ar 52.2. punktu, lai nodrošinātu ikviena ieslodzītā, ieslodzījuma vietas darbinieka un apmeklētāja drošību un pēc iespējas samazinātu draudus, ko šādai drošībai varētu radīt vardarbība vai kādi citi notikumi, ir izstrādātas attiecīgas procedūras. 02.06.2014. Administratīvās rajona tiesas Rēzeknes tiesu namā izskatīta administratīvā lieta Nr. A420461313, kas ierosināta pamatojoties uz pieteicēja pieteikuma pamata par cilvēktiesībām atbilstošu apstākļu nenodrošināšanu cietuma kamerā, proti, par cietuma kameras aprīkošanu ar videonovērošanas kameru un balss ierīci, ar kuru cietuma administrācija var noklausīties pieteicēja sarunas ar kameras biedru. Pieteicējs savā pieteikumā norādīja, ka ir adekvāts cilvēks, nevienam neuzbrūk, tādēļ uzskata, ka viņa pastāvīga novērošana nav pamatota un tādējādi ir tikušas aizskartas viņa tiesības uz privāto dzīvi un nežēlīga un cietsirdīga sodaaizliegums. Administratīvā rajona tiesa ir atzinusi, ka nav apšaubāms vispārīgs secinājums, ka pastāvīga videonovērošana skar personas tiesības uz privāto dzīvi, tātad šādam apstāklim ir potenciāla ietekme uz personas pamattiesību neaizskaramību. Tajā pašā laikā secināms, ka jebkura cilvēktiesība pati par sevi nav absolūta un tā var tik ierobežota, ievērojot šāda ierobežojuma samērīgumu un nepieciešamību. Tā kā videonovērošana kamerās skar tiesības uz privāto dzīvi, lai šāds ierobežojums būtu pieļaujams, tam jābūt noteiktam ar pienācīgā kārtā pieņemtu likumu. Eiropas Cilvēktiesību tiesa savos spriedumos ir norādījusi, ka jēdziens “noteikts ar likumu” pieprasa, lai nacionālajās tiesībās pastāvētu ne tikai tiesību norma, kas attiecīgi pieļauj iejaukšanos personas privātajā dzīvē, bet izvirza arī noteiktus kvalitātes kritērijus attiecīgajai tiesību normai. Tādējādi cilvēktiesību ierobežošanas gadījumā ir nepieciešama, lai tiesību ierobežojumu pamatojošā tiesību norma paredzētu skaidrus un precīzus noteikumus par tiesību ierobežojuma nepieciešamību, mērķi un samērīgumu. Administratīvā rajona tiesa uzskata, ka personu ierobežojums, kas izriet no videonovērošanas ir skatāms kopsakarā ar citiem ierobežojumiem, kuriem tiek pakļauti notiesātie. Proti, ievērojot mērķi, kādam brīvības atņemšanas iestādē tiek ieviesta videonovērošana (panākt precīzu iekšējās kārtības noteikumu ievērošanu, ierobežot neatļautu vielu un priekšmetu glabāšanu, ierobežot neformālo attiecību pastāvēšanu un ieslodzīto savstarpējas fiziskas ietekmēšanas gadījumus), tiesa atzīst, ka šāds līdzeklis ir attaisnojams, jo ieviešot vienu ierobežojumu, kas ierobežo personas privāto dzīvi, var tikt atviegloti daudzi citi pastāvošie ierobežojumi, ar kuriem notiesātie sastopas penitenciārajās iestādēs (personu kratīšana, kameru kratīšana). Ar šādu ierobežojumu tiek nodrošināts arī sabiedrības ieguvums- saudzīga izturēšanās pret brīvības atņemšanas iestādes inventāru, kas atstāj fiskālu ietekmi uz budžetu. Ņemot vērā minēto tiesa atzīt, ka pieteicēja tiesību ierobežojumam ir ar likumu noteikts leģitīmais mērķis un formāli notiesāto videonovērošana atbilst vispārīgajiem Fizisko personu datu aizsardzības likumā noteiktajiem ierobežojumu piemērošanas pamatiem. Eiropas Cilvēktiesību tiesa vairākās lietās ir atzinusi, ka nepārtraukta 24 stundu diennakts videonovērošana, lai arī klasificējama kā uzbāzīga, tomēr ir pieļaujama. Ievērojot Eiropas Cilvēktiesību tiesas secinājumus, Administratīvā rajona tiesa ir atzinusi, ka nav pamata atzīt videonovērošanu par nelikumīgu un pārmērīgu drošības pasākumu īstenošanu, kas nav bijis objektīvi nepieciešams, akcentējot arī pieteicēja īslaicīgu pakļaušanu nepārtrauktai videonovērošanai. Ārlietu ministrija papildus vērš uzmanību, ka saskaņā ar Eiropas Cilvēktiesību tiesas judikatūru, personas videonovērošana tiek uzskatīta par personas tiesību uz privāto dzīvi, ko aizsargā Eiropas Cilvēka tiesību un pamatbrīvību aizsardzības konvencijas 8.pants, ierobežošanu. Lai gan tiesības uz privāto dzīvi nav absolūtas, šo tiesību ierobežojumam jāatbilst Eiropas Cilvēka tiesību un pamatbrīvību aizsardzības konvencijas 8.panta 2.punkta prasībām, proti, šim ierobežojumam jānotiek saskaņā ar likumu, tam jābūt nepieciešamam leģitīma mērķa sasniegšanai, un tam jābūt samērīgam ar sasniedzamo mērķi, pretējā gadījumā ierobežojums veidos Eiropas Cilvēka tiesību un pamatbrīvību aizsardzības konvencijas 8.panta pārkāpumu. Pieņemot, ka pirmie divi kritēriji tiek izpildīti, Ārlietu ministrijai ir pamatotas šaubas, vai ir izpildīts samērīguma kritērijs, paredzot automātisku un pastāvīgu videonovērošanu visās īslaicīgās aizturēšanas vietas kamerās. Turklāt atsevišķos gadījumos, kumulatīvi ar citiem personas tiesību ierobežojošiem pasākumiem un to ilglaicīgumu, pastāvīga brīvības atņemšanas vietas kameras videonovērošana var veidot arī Eiropas Cilvēka tiesību un pamatbrīvību aizsardzības konvencijas 3.panta pārkāpumus, kas aizliedz spīdzināšanu un cilvēka cieņu pazemojošas izturēšanās aizliegumu. Papildus jāatzīmē, ka arī Eiropas komiteja spīdzināšanas un necilvēcīgas vai pazemojošas rīcības vai soda novēršanai savos ziņojumos un ieteikumos par valstu vizītēm ir kritizējusi pastāvīgu videonovērošanu brīvības atņemšanas vietās un individuālā izvērtējuma trūkumu tās nepieciešamības konstatēšanai. Likumprojekts paredz papildināt likuma 2.pantu ar jaunu trešo daļu, kas noteic, ka īslaicīgās aizturēšanas vietā veic videonovērošanu. Vienlaicīgi ar šo likumprojektu tiek virzīs likumprojekts “Grozījumi likumā “Par policiju””, lai atbilstoši Fizisko personu datu aizsardzības likuma prasībām noteiktu videonovērošanas veikšanas mērķi, kā arī deleģētu Ministru kabinetam noteikt videonovērošanas rezultātā iegūtās informācijas apstrādes (videoinformācijas iegūšanas, glabāšanas, kā arī publiskošanas) kārtību.  Ņemot vērā Valsts policijā saņemto sūdzību skaitu no īslaicīgās aizturēšanas vietās ievietotajām un turētajām personām un šo sūdzību saturu, kā arī tiesās iesniegto prasību saturu un spriedumu izvērtējumu, ir nepieciešams noteikt vienotas higiēnas prasības visās īslaicīgās aizturēšanas vietās. Likumprojekts paredz papildināt likuma 2.pantu ar jaunu ceturto daļu, kas nosaka deleģējumu Ministru kabinetam noteikt  higiēnas prasības īslaicīgās aizturēšanas vietās, kas sevī ietvertu vienotas higiēnas prasības telpām ar mērķi samazināt vai likvidēt vides faktoru (fizikālo, ķīmisko, bioloģisko) iespējami kaitīgo iedarbību, garantējot drošu un cilvēka veselībai nekaitīgu vidi. Direktīvā ir noteikti minimālie noteikumi par tiesībām uz advokāta palīdzību kriminālprocesā un Eiropas apcietināšanas ordera izpildes procesā saskaņā ar Padomes Pamatlēmumu 2002/584/TI (2002.gada 13.jūnijs) par Eiropas apcietināšanas orderi un par nodošanas procedūrām starp dalībvalstīm, tiesībām uz to, ka pēc brīvības atņemšanas informē trešo personu, un tiesībām, kamēr atņemta brīvība, sazināties ar trešajām personām un konsulārajām iestādēm. Tādējādi ar to veicina Eiropas Savienības Pamattiesību hartas, jo īpaši tās 4., 6., 7., 47. un 48. panta piemērošanu, balstoties uz Eiropas Cilvēktiesību un pamatbrīvību aizsardzības konvencijas 3., 5., 6. un 8. pantu, kā tos ir interpretējusi Eiropas Cilvēktiesību tiesa, kura savā judikatūrā nepārtraukti nosaka standartus tiesībām uz advokāta palīdzību. Šī judikatūra *inter alia* paredz, ka taisnīgam procesam ir nepieciešams, lai aizdomās turētais vai apsūdzētais varētu saņemt visu pakalpojumu klāstu, kas ir konkrēti saistīti ar juridisko palīdzību. Šajā ziņā aizdomās turēto vai apsūdzēto advokātiem būtu jāspēj bez ierobežojumiem nodrošināt aizstāvības pamataspektus. Direktīvas 7.pants noteic, ka dalībvalstis nodrošina, ka aizdomās turētajiem vai apsūdzētajiem, kas nav to valstspiederīgie un kam ir atņemta brīvība, ir tiesības uz to, ka par brīvības atņemšanu bez nepamatotas kavēšanās tiek informētas to valstspiederības valsts konsulārās iestādes, un sazināties ar minētajām iestādēm, ja viņi to vēlas. Turklāt direktīvas 7.pants noteic, ka aizdomās turētajiem vai apsūdzētajiem ir arī tiesības, ka to konsulārās amatpersonas tos apmeklē, tiesības ar tām sarunāties un sarakstīties un tiesības, ka to konsulārās iestādes tiem nokārto juridisko pārstāvību atkarībā no minēto iestāžu piekrišanas un attiecīgo aizdomās turēto vai apsūdzēto vēlmēm. Lai nodrošinātu pilnīgu Latvijas tiesību normu atbilstību direktīvai, ir izstrādāti grozījumi attiecīgos normatīvajos aktos, kas regulē personu tiesības uz aizstāvību un šo tiesību realizāciju. 2014.gada 18.decembrī Valsts sekretāru sanāksmē ir izsludināts likumprojekts “Grozījumi Kriminālprocesa likumā” (prot.Nr.49, 13.paragrāfs, VSS-1156) un likumprojekts “Grozījumi Apcietinājumā turēšanas kārtības likumā” (protokols nr.49, 12. paragrāfs, VSS-1155). Likumprojekts “Grozījumi Kriminālprocesa likumā” saistībā ar direktīvas 7.pantā noteikto paredz noteikt, ka aizturētajam, aizdomās turētajam un apsūdzētajam ārvalstniekam, kuram tiek piemērots ar brīvības atņemšanu saistīts drošības līdzeklis ir tiesības sazināties ar viņa valsts diplomātisko vai konsulāro pārstāvniecību.  Likumprojekts “Grozījumi Apcietinājumā turēšanas kārtības likumā” saistībā ar direktīvas 7.pantā noteikto paredz noteikt, ka apcietinātajam ir tiesības tikties ar diplomātiskās vai konsulārās pārstāvniecības pārstāvi vienatnē un bez ierobežojuma. Pašreiz likuma 5.panta ceturtā daļa noteic to personu loku, kuras drīkst apmeklēt īslaicīgās aizturēšanas vietu. Likums neparedz, ka īslaicīgās aizturēšanas vietu drīkst apmeklēt diplomātiskās vai konsulārās pārstāvniecības pārstāvji, lai tiktos ar likuma 1.panta pirmajā daļā minēto aizturēto ārzemnieku, kā arī otrajā daļā minēto apcietināto ārzemnieku. Neparedzot šādas tiesības likumā, būtiski tiek sašaurinātas apcietināto ārzemnieku tiesības uz aizstāvību, jo saskaņā ar likuma 1.panta otro daļu īslaicīgās aizturēšanas vietā var ievietot arī apcietinātās personas procesuālo darbību veikšanai, un, pamatojoties uz Apcietinājumā turēšanas kārtības likuma 4.panta trešo daļu, tur apcietinātajiem nodrošināmi īslaicīgās aizturēšanas vietas sadzīves apstākļi un uz viņiem attiecināmi īslaicīgās aizturēšanas vietas iekšējās kārtības noteikumi. Savukārt paredzot likumā tiesības diplomātiskās vai konsulārās pārstāvniecības pārstāvjiem apmeklēt īslaicīgās aizturēšanas vietu, lai tiktos tikai īslaicīgās aizturēšanas vietās ievietotajiem apcietinātajiem ārzemniekiem, bet neparedzot tiesības tikties saskaņā ar Kriminālprocesa likumu aizturētajiem ārzemniekiem, netiek nodrošināta tiesību uz aizstāvību līdzvērtīga īstenošana. Ņemot vērā minēto, kā arī, lai nodrošinātu likuma atbilstību direktīvai un saskaņotu likumā ietvertās normas ar Kriminālprocesa likuma un Apcietinājumā turēšanas kārtības likuma normām, likumā nepieciešams paredzēt, ka īslaicīgās aizturēšanas vietu drīkst apmeklēt diplomātiskās vai konsulārās pārstāvniecības pārstāvji, lai tiktos ar īslaicīgās aizturēšanas vietā ievietoto likuma 1.panta pirmajā daļā minēto aizturēto ārzemnieku, kā arī otrajā daļā minēto apcietināto ārzemnieku. Sazināšanās ar diplomātiskās vai konsulārās pārstāvniecības pārstāvi notiks tādā pašā kārtībā, kāda normatīvajos aktos ir noteikta aizstāvja uzaicināšanai. Līdz šim diplomātiskās vai konsulārās pārstāvniecības pārstāvja tiesības tikties ar aizturēto un apcietināto ārzemnieku Latvijā izriet no 1963.gada Vīnes Konvencijas par konsulārajiem sakariem 36.panta c) apakšpunkta un atsevišķi likumā nebija noteiktas, tomēr šīs tiesības ir būtiskas, lai pēc iespējas plašāk tiktu nodrošinātas personas tiesības uz aizstāvību. Likumprojekts paredz papildināt likuma 5.panta ceturto daļu ar 4.punktu, kas noteic, ka īslaicīgās aizturēšanas vietu drīkst apmeklēt diplomātiskās vai konsulārās pārstāvniecības pārstāvji, kā arī papildināt 5.pantu ar sesto prim daļu, kas noteic, ka diplomātiskās vai konsulārās pārstāvniecības pārstāvim ir tiesības, iepriekš informējot attiecīgās policijas struktūrvienības vadību, īslaicīgās aizturēšanas vietā tikties ar šā likuma 1.panta pirmajā daļā minēto aizturēto ārzemnieku, kā arī otrajā daļā minēto apcietināto ārzemnieku vienatnē bez ierobežojuma. Likumprojekts paredz papildināt likumu ar informatīvu atsauci uz direktīvu. Šobrīd likuma 7.panta septītā daļa paredz, ja aizturētais īslaicīgās aizturēšanas vietā atrodas ilgāk par 24 stundām, viņam ir tiesības uz vismaz 30 minūtes ilgu pastaigu svaigā gaisā. Pamatojoties uz likuma 1.panta otro daļu, ievērojot likumā noteikto kārtību un citos likumos noteiktos ierobežojumus, īslaicīgās aizturēšanas vietā, ja nepieciešams, var ievietot administratīvi aizturētās un arestētās personas, kā arī apcietinātās un notiesātās personas – procesuālo darbību veikšanai. Taču ne likumā, ne citos nacionālajos normatīvajos aktos nav noteikti personu turēšanas ilguma ierobežojumi īslaicīgās aizturēšanas vietās, ja tās tur ir ievietotas procesuālo darbību veikšanai. Saskaņā ar Apcietinājumā turēšanas kārtības likuma 4.panta trešo daļu pēc procesa virzītāja pieprasījuma apcietināto var ievietot speciāli aprīkotās policijas telpās (turpmāk — īslaicīgās aizturēšanas vieta) uz laiku, kas nepieciešams procesuālo darbību veikšanai un tiesas procesiem. Tur apcietinātajiem nodrošināmi īslaicīgās aizturēšanas vietas sadzīves apstākļi un uz viņiem attiecināmi īslaicīgās aizturēšanas vietas iekšējās kārtības noteikumi. Tādējādi no minētā izriet, ka apcietinātās un notiesātās personas, kas saskaņā ar likuma 1.panta otro daļu ievietotas īslaicīgās aizturēšanas vietās, var atrasties tur tik ilgu laika periodu, cik tas ir nepieciešams procesuālo darbību veikšanai un tiesas procesiem. Praksē ir izveidojusies situācija, ka visām personām, kas atrodas īslaicīgās aizturēšanas vietā ilgāk par 24 stundām t.sk. tām, kas ievietotas īslaicīgās aizturēšanas vietā, pamatojoties uz likuma 1.panta otro daļu, tiek nodrošināta tikai 30 minūšu ilga pastaiga svaigā gaisā.15.10.2014. Administratīvās rajona tiesas Jelgavas tiesu namā izskatīta administratīvā lieta Nr. A420301813, kas ierosināta pamatojoties uz pieteicēja pieteikuma pamata par Valsts policijas īslaicīgās aizturēšanas vietu, t.sk., par to, ka ārpus kameru aktivitāšu 20-30 minūšu pastaiga ir nepietiekama.  Eiropas Cietumu noteikumu 27.1.punkts nosaka, ka ikvienam ieslodzītajam dod iespēju katru dienu vismaz vienu stundu pavadīt svaigā gaisā, ja vien to atļauj laika apstākļi. Arī no Eiropas Padomes Spīdzināšanas novēršanas un necilvēcīgas vai pazemojošas rīcības vai soda novēršanas komitejas (turpmāk - Komiteja) rekomendācijām izriet secinājums, ka, ja aizturētais īslaicīgās aizturēšana vietā atrodas ilgāk par 48 stundām, viņam ir tiesības uz vismaz vienu stundu ilgu pastaigu svaigā gaisā. Komiteja savā ziņojumā Latvijas valdībai par vizīti Latvijā no 2011. gada 5.septembra līdz 15.septembrim un no 2013.gada 12.septembra līdz 17.septembrim ir norādījusi, ka likumā paredzētais pastaigu ilgums nav pietiekams.  Ņemot vērā minēto, nepieciešams likuma 7.panta septītajā daļā paredzēt to, ka, ja aizturētais īslaicīgās aizturēšanas vietā atrodas ilgāk par 24 stundām, viņam ir tiesības uz vismaz vienu stundu ilgu pastaigu svaigā gaisā, tādējādi paplašinot aizturētajām personām piešķirto tiesību apjomu un, līdz ar to nepieciešams izslēgt likuma 8.panta otro daļu, jo likuma 7.panta septītajā daļā noteiktais pastaigu ilgums vienādi attieksies kā uz pilngadīgām, tā arī nepilngadīgām personām.  Likumprojekts paredz likuma 7.panta septītajā daļā noteikt aizturētajam tiesības uz vismaz vienu stundu ilgu pastaigu svaigā gaisā, ja aizturētais īslaicīgās aizturēšanas vietā atrodas ilgāk par 24 stundām. Tāpat likumprojekts paredz izslēgt likuma 8.panta otro daļu.  Likumprojekta mērķis ir uzlabot uzturēšanās un sadzīves apstākļus īslaicīgās aizturēšanas vietās, tādējādi nodrošinot cilvēcīgu apstākļu ievērošanu aizturēto personu pastaigu laikā, nosakot īslaicīgās aizturēšanas vietas iežogotā pastaigu laukuma platības minimālos standartus; nodrošinot cilvēka tiesības uz tīru un labvēlīgu, ar tabakas un augu smēķēšanas produktu dūmiem, kā arī elektronisko smēķēšanas ierīču tvaikiem nepiesārņotu vidi, nosakot aizturētajam aizliegumu smēķēt īslaicīgās aizturēšanas vietā; nodrošinot atbilstošu higiēnas prasību ievērošanu visās īslaicīgās aizturēšanas vietās, paredzot deleģējumu Ministru kabinetam noteikt  higiēnas prasības īslaicīgās aizturēšanas vietās; nodrošinot īslaicīgās aizturēšanas vietā esošo personu uzraudzību, novērošanu, apsardzību, iekšējās kārtības noteikumu izpildes kontroli un savlaicīgu likumpārkāpumu novēršanu, veicot īslaicīgās aizturēšanas vietā videonovērošanu; paplašinot visām aizturētajām personām piešķirto tiesību apjomu, paredzot tiesības uz vismaz vienu stundu ilgu pastaigu svaigā gaisā. Tāpat, lai nodrošinātu citos normatīvajos aktos noteikto tiesību un pienākumu izpildi, likumprojekts paredz tiesības īslaicīgās aizturēšanas vietā ievietot aizturētās meklēšanā esošās apcietinātās un ar brīvības atņemšanu notiesātās personas uz laiku, kas nepieciešams to pārvietošanai uz izmeklēšanas cietumu vai brīvības atņemšanas iestādi, bet ne ilgāku par 7 darba dienām, kā arī īslaicīgi ievietot īslaicīgās aizturēšanas vietā Imigrācijas likuma kārtībā aizturētos ārzemniekus. Likumprojekts paredz iekārtot telpu biometrijas datu iegūšanai un iekļaušanai biometrijas datu apstrādes sistēmā un aizturētā un tā sevišķo pazīmju fotografēšanai un kriminālistiskā raksturojuma sagatavošanai. Lai nodrošinātu to, ka visām personām, kurām ir tiesības uz aizstāvību un, kurām ir atņemta brīvība, tiktu paredzētas vienlīdzīgas tiesības uz aizstāvību un to īstenošanas iespējas, kā arī, lai nodrošinātu likuma atbilstību direktīvai un saskaņotu likumā ietvertās normas ar Kriminālprocesa likuma un Apcietinājumā turēšanas kārtības likuma normām, likumprojekts paredz to, ka īslaicīgās aizturēšanas vietu drīkst apmeklēt diplomātiskās vai konsulārās pārstāvniecības pārstāvji, lai tiktos ar likuma 1.panta pirmajā daļā minēto aizturēto ārzemnieku, kā arī otrajā daļā minēto apcietināto ārzemnieku.  |
| 3. | Projekta izstrādē iesaistītās institūcijas | Valsts policija, Valsts robežsardze  |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Saskaņā ar Kriminālprocesa likumu aizturētās personas, administratīvi aizturētās un arestētās personas, apcietinātās un notiesātās personas, kā arī saskaņā ar Imigrācijas likumu aizturētie ārzemnieki. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts šo jomu neskar |
| 3. | Administratīvo izmaksu monetārs novērtējums | Likumprojekts šo jomu neskar |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| **Rādītāji** | **2015.gads** | Turpmākie trīs gadi (*tūkst. euro*) |
| **2016** | **2017** | **2018** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo 2014. gadu | izmaiņas, salīdzinot ar kārtējo 2014. gadu | izmaiņas, salīdzinot ar kārtējo 2014. gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X |  |  |  |  |
| 0 | 0 | 0 | 0 |
|  |  |  |  |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): |  |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Lai nodrošinātu likumprojektā minēto normu īstenošanu nepieciešamais finansējums tiks nodrošināts Projekta Nr.LV08/3 ietvaros. Likumprojekta īstenošanai piešķirts finansējums (dotācija no vispārējiem ieņēmumiem) šādā apmērā:* 2014.gadā – 198 132 euro (izpilde – 188 270 euro), no tā:

Valsts policijai – 187 407 euro (izpilde – 181 454 euro);Nodrošinājuma valsts aģentūrai – 10 725 euro (izpilde – 6816 euro);* 2015.gadā – 2 097 331 euro, no tā:

Valsts policijai – 2 064 763 euro;Nodrošinājuma valsts aģentūrai – 32 568 euro;- 2016.gadā – 288 499 euro (Valsts policijai).Likumprojekts īstenojams piešķirtā finansējuma ietvaros, papildu valsts budžeta līdzekļi nav nepieciešami. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesībuaktu projekti | Likumprojekts “Grozījums Apcietinājumā turēšanas kārtības likumā”, lai noteiktu to, ka meklēšanā esošo apcietināto pēc tā aizturēšanas var ievietot īslaicīgās aizturēšanas vietā uz laiku, kas nepieciešams tā pārvietošanai uz izmeklēšanas cietumu, bet ne ilgāku par septiņām darba dienām. Likumprojekts “Grozījums Latvijas Sodu izpildes kodeksā”, lai noteiktu to, ka meklēšanā esošo ar brīvības atņemšanu notiesāto pēc tā aizturēšanas var ievietot īslaicīgās aizturēšanas vietā uz laiku, kas nepieciešams tā pārvietošanai uz brīvības atņemšanas iestādi, bet ne ilgāku par septiņām darba dienām, un, ka tur notiesātajam nodrošināmi īslaicīgās aizturēšanas vietas sadzīves apstākļi un uz viņu attiecināmi īslaicīgās aizturēšanas vietas iekšējās kārtības noteikumi.  Likumprojekts „Grozījumi Imigrācijas likumā”, lai noteiktu to, ka saskaņā ar Imigrācijas likumu aizturēto ārzemnieku īpašos gadījumos un īslaicīgi var ievietot īslaicīgās aizturēšanas vieta, kā arī to, ka īslaicīgās aizturēšanas vietā aizturētajam ārzemniekam nodrošināmi īslaicīgās aizturēšanas vietas sadzīves apstākļi un uz viņu attiecināmi īslaicīgās aizturēšanas vietas iekšējās kārtības noteikumi. Likumprojekts “Grozījumi likumā “Par policiju””, lai atbilstoši Fizisko personu datu aizsardzības likuma prasībām noteiktu videonovērošanas veikšanas mērķi, kā arī deleģētu Ministru kabinetam noteikt videonovērošanas rezultātā iegūtās informācijas apstrādes (videoinformācijas iegūšanas, glabāšanas, kā arī publiskošanas) kārtību.  Ministru kabineta noteikumu projekts “Higiēnas prasības īslaicīgās aizturēšanas vietā”, lai noteiktu vienotas higiēnas prasības visās īslaicīgās aizturēšanas vietās. Minētais Ministru kabineta noteikumu projekts sevī ietvertu vienotas higiēnas prasības telpām, ar mērķi samazināt vai likvidēt vides faktoru (fizikālo, ķīmisko, bioloģisko) iespējami kaitīgo iedarbību, garantējot drošu un cilvēka veselībai nekaitīgu vidi. |
| 2. | Atbildīgā institūcija | Valsts policija un Valsts robežsardze  |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | 2013.gada 22. oktobrī pieņemta Eiropas Parlamenta un Padomes direktīva 2013/48/ES par tiesībām uz advokāta palīdzību kriminālprocesā un Eiropas apcietināšanas ordera procesā, par tiesībām uz to, ka pēc brīvības atņemšanas informē trešo personu, un par tiesībām, kamēr atņemta brīvība, sazināties ar trešām personām un konsulārajām iestādēm.Saskaņā ar direktīvas 15.pantu tās pārņemšanas termiņš ir 2016.gada 27.novembris. Tāpat Latvijai ir saistošas Eiropas Savienības Pamattiesību hartas 47.pantā noteiktās tiesības uz efektīvu tiesību aizsardzību un taisnīgu tiesu un 48.panta 2.punktā ir garantētas tiesības uz aizstāvību. |
| 2. | Citas starptautiskās saistības |  Eiropas Cilvēka tiesību un pamatbrīvību aizsardzības konvencijas 6.pantā un Starptautiskā pakta par pilsoniskajām un politiskajām tiesībām 14.pantā ir noteiktas tiesības uz taisnīgu tiesu. Aizturētā ārzemnieka tiesības tikties ar diplomātiskās vai konsulārās pārstāvniecības pārstāvi vienatnē bez ierobežojuma, ievērojot īslaicīgās aizturēšanas vietas dienas kārtību, Latvijā izriet arī no 1963.gada Vīnes Konvencijas par konsulārajiem sakariem 36.panta c) apakšpunkta. Eiropas Cilvēka tiesību un pamatbrīvību aizsardzības konvencijas 3.pantā ir noteikts spīdzināšanas aizliegums un 8.pantā noteiktas tiesības uz privātās un ģimenes dzīves neaizskaramību.  |
| 3. | Cita informācija | Nav |

|  |
| --- |
| **1.tabula****Tiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Eiropas Parlamenta un Padomes direktīva 2013/48/ES par tiesībām uz advokāta palīdzību kriminālprocesā un Eiropas apcietināšanas ordera procesā, par tiesībām uz to, ka pēc brīvības atņemšanas informē trešo personu, un par tiesībām, kamēr atņemta brīvība, sazināties ar trešām personām un konsulārajām iestādēm. |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| 7.pants | Likumprojekta 4.pants. | Pārņemts pilnībā | Neparedz stingrākas prasības. |
| 15.pants | Likumprojekta 7.pants | Pārņemts pilnībā | Neparedz stingrākas prasības. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Likumprojekts šo jomu neskar. |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Likumprojekts šo jomu neskar. |
| Cita informācija | Nav. |
| **2.tabula****Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.****Pasākumi šo saistību izpildei** |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | Eiropas Cilvēka tiesību un pamatbrīvību aizsardzības konvencija. |
| A | B | C |
| Starptautiskās saistības (pēc būtības), kas izriet no norādītā starptautis­kā dokumenta.Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai norāda dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.Norāda institūciju, kas ir atbildīga par šo saistību izpildi pilnībā |
| Eiropas Cilvēka tiesību un pamatbrīvību aizsardzības konvencijas 3.pants | Likumprojekta 2.pants | Starptautiskās saistības tiek izpildītas pilnībā. |
| Eiropas Cilvēka tiesību un pamatbrīvību aizsardzības konvencijas 8.pants | Likumprojekta 2.pants | Starptautiskās saistības tiek izpildītas pilnībā. |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautis­kajām saistībām | Likumprojekts šo jomu neskar |
| Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Paziņojums par līdzdalības procesu likumprojekta izstrādes gaitā publicēts Iekšlietu ministrijas mājas lapā sadaļā “Sabiedrības līdzdalība”, atbilstoši Ministru kabineta 2009.gada 25.augusta noteikumu Nr.970 “Sabiedrības līdzdalības kārtība attīstības plānošanas procesā” 13.punktam. |
| 2. | Sabiedrības līdzdalība projekta izstrādē | Sabiedrības pārstāvjiem ir iespēja līdzdarboties likumprojekta izstrādē, rakstiski sniedzot viedokli par likumprojektu.Tiesībsargs savā 2015.gada 13.februāra vēstulē Nr. 1-5/41 „Par normatīvo aktu grozījumu izstrādi” aicināja veikt grozījumus likumā par aizturēto ārzemnieku ievietošanu īslaicīgās aizturēšanas vietā.  |
| 3. | Sabiedrības līdzdalības rezultāti | Nav saņemti sabiedrības pārstāvju viedokļi. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts policija un Drošības policija. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts šo jomu neskar. |
| 3. | Cita informācija | Nav |

Iekšlietu ministrs R. Kozlovskis

Vīza: valsts sekretāre I. Pētersone-Godmane

02.10.2015. 12:55

7303

I.Lodīte, 67075423

inese.lodite@vp.gov.lv

N.Dorožko, 67075408

natalija.dorozko@vp.gov.lv

S.Steļmaka, 67075641

solvita.stelmaka@rs.gov.lv